תריסי באסטות מצוירים על ידי סלומון סוזה בשוק מחנה יהודה
**סלומון סוזה** (אנגלית: **Solomon Souza**, נולד 1993) הוא אמן רחוב בריטי-ישראלי המוכר בעיקר בשל עבודות הגרפיטי בספריי שלו המציגות פורטרטים של דמויות עכשוויות והיסטוריות על תריסי הבאסטות בשוק מחנה יהודה בירושלים, אשר היו חלק מהפיכת השוק לאטרקציה בשעות הערב.

ילדות
-----

נולד בלונדון וגדל בשכונת האקני אימו קרן סוזה-כהן היא ציירת, אחת משלושת בנותיו של הצייר הפורטוגזי-בריטי (בעל השורשים ההודיים) פרנסיס ניוטון סוזה(אנ'), ושל השחקנית הצ'כית היהודיה ליזולט קריסטיאן (לבית כהן).

סוזה החל לצייר על קירות בגיל 14, כשהוא בעיקר מלמד את עצמו.

פרויקט שוק בן יהודה
-------------------

את הפרויקט החל ב-2015 בהשפעת חברו לישיבה ברל האן, שהושפע בעצמו מסרט על אמן הגרפיטי בנקסי ומהאמן הקוריאני-אמריקני דייוויד צ'ו. נכון ליולי 2018, צייר סוזה על כ-150 מתוך כ-360 תריסי הבאסטות שבשוק. כל ציור עליו עבד לקח כשעתיים עד ארבע שעות להשלמתו, ועל פי רוב השלים כשלושה ציורים בלילה.

בין הדמויות אותן צייר בשוק: יוסי בנאי, מנחם בגין, דוד בן-גוריון, אלברט איינשטיין, מהאטמה גנדי, זאב ז'בוטינסקי, מאיר לנסקי, בוב מארלי, מתיסיהו, גולדה מאיר, משה מונטיפיורי, דונה גרציה נשיא, דניאל פרל, יונתן פולארד, נעמי שמר, סטיבן ספילברג, חנה סנש, הנרייטה סאלד וברכה צפירה. ציוריו כוללים גם דיוקנאות רבנים, בהם מרדכי אליהו, אברהם יהושע השל, יצחק כדורי, הרמב"ם, שניאור זלמן מליאדי ועובדיה יוסף. ציורים אחרים כוללים דמויות ערביות כמו לוסי אהריש, פעיל השלום שייח' פאריד אל-ג'עברי מחברון, וחסיד אומות העולם התוניסאי סי עלי סקעת. תמה נוספת בציוריו הם דמויות וסצנות תנכיות דוגמת משה, שלמה וימי הבריאה. הציורים אחרים הם של בעלי הבאסטות עצמם, או של סביהם, לפי בקשה אישית.

יצירותיו המצוירות על התריסים נחשפות בשעות הלילה בשעה שהשוק נסגר ועל כן הפכו את השוק למוקד לסיורים ליליים ולסיורים בשבתות.

פרויקטים נוספים
---------------

סוזה הוזמן בשנת 2019 על ידי Vivek Menezes, אוצר הפרויקטים המיוחדים של פסטיבל Serendipity Arts בגואה, הודו לפרויקט אמנות המזכיר את עבודותיו במחנה יהודה. סוזה יצר ציורי קיר של פורטרטים של דמויות בולטות מגואה, בעבר ובהווה.

בינואר 2020, קבוצת הכדורגל צ'לסי חשפה ציור קיר של סולומון סוזה על הקיר החיצוני של היציע המערבי באצטדיון סטמפורד ברידג'. ציור הקיר הוא חלק ממסע הפרסום של צ'לסי "אומרים לא לאנטישמיות" במימון בעל המועדון רומן אברמוביץ'. הציור מנציח את דמויותיהם של הכדורגלנים יוליוס הירש וארפד וייס, שנרצחו במחנה הריכוז אושוויץ, ורון ג'ונס, שבוי מלחמה בריטי במלחמת העולם השנייה שכונה 'השוער של אושוויץ'.

ביולי 2021, הפעיל הציוני רודי רוכמן ושני ישראלים נוספים העניקו ספר תורה, עם כריכה בעיצובו של סולומון סוזה, לקהילת יהודי האיגבו בניגריה רגע לפני ששלושת הישראלים נעצרו על ידי המשטרה הניגרית.

חיים אישיים
-----------

נשוי לאיילת פינקלשטיין מאז פברואר 2021. אחותו מרים סוזה היא יוצרת קולנוע.

גלריה
-----

* גולדה מאירגולדה מאיר
* דוד בן-גוריוןדוד בן-גוריון
* הרב שלמה בן דוד לקין, נעמי שמר ואחד מבעלי הבאסטותהרב שלמה בן דוד לקין, נעמי שמר ואחד מבעלי הבאסטות
* יהונתן פולארדיהונתן פולארד
* בעלי באסטותבעלי באסטות
* מחווה לעליית מרבד הקסמיםמחווה לעליית מרבד הקסמים
* לוחם צה"ל ערבילוחם צה"ל ערבי
* פורטרט דמיוניפורטרט דמיוני
* הרקדנית והכוריאוגרפית הירושלמית הדסה שפירא אפשטייןהרקדנית והכוריאוגרפית הירושלמית הדסה שפירא אפשטיין
* שחקן הכדורסל אמארה סטודמאייר בקריית המלאכה תל אביבשחקן הכדורסל אמארה סטודמאייר בקריית המלאכה תל אביב

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **סלומון סוזה** |

* סלומון סוזה, ברשת החברתית פייסבוק
* סלומון סוזה, ברשת החברתית אינסטגרם
* אתר למנויים בלבד לילית וגנר, כבר שילמתי אלפי שקלים קנסות על גרפיטי, באתר "ידיעות אחרונות", 6 באוגוסט 2019
* סולומון סוזה באתר של דרור הדדי.
* דווקא ממש נעים לראות שוק סגור, באתר של 'לטייל עם דפנה'.
* סלומון סוזה באתר משפחת המילון.

הערות שוליים
------------

1. 1 2  RENEE GHERT-ZAND and LUKE TRESS
Young artist turns Jerusalem’s market into gallery of famous faces באתר Times of Israel, 29 בפברואר 2016
2. ↑  סולומון סוזה באתר של דרור הדדי
3. ↑  By SARAH LEVI, The artist’s temple, The Jerusalem Post, ‏3 בדצמבר 2015
4. ↑  Aniruddha Sen Gupta, F N Souza's grandson, Solomon, is in Goa and painting the town red, Business Standard, ‏13 בדצמבר 2019
5. ↑  By CNAAN LIPHSHIZ/JTA, Chelsea unveils mural with Jewish soccer players murdered at Auschwitz, The Jerusalem Post, ‏20 בינואר 2020
6. ↑  מיכל גלנטי, ‏הלאונג': המחווה המרגשת של צ'לסי ליום השואה, באתר מעריב אונליין, 12 בינואר 2020
7. ↑  Israeli filmmakers arrested in Nigeria over alleged contact with separatists | The Times of Israel, The Times of Israel, ‏13 ביולי 2021